**Gyógyulási Igék a Szentírásból (2) Jézus Gyógyításai Földi Szolgálata Alatt**

**János 14:12** Igazán mondom nektek: aki hisz bennem, az is megteszi majd mindazt, amit én tettem. Sőt, még nagyobb dolgokat fog véghezvinni!

**Apcs. 10:38** Hallottatok a Názáret városából való Jézusról is, akit Isten tett Messiássá: betöltötte Szent Szellemmel, és felruházta hatalommal. Tudjátok, hogy Jézus sok helyen járt, sok jót tett az emberekkel, és megszabadította azokat, akiket a Sátán az uralma alatt tartott - mert Isten volt vele.

**Lukács 4:18-19** „Az Örökkévaló Szelleme van rajtam, mivel felkent engem, hogy örömhírt mondjak a szegényeknek, elküldött, hogy szabadulást hirdessek a foglyoknak, a vakoknak pedig szemük megnyílását, hogy megszabadítsam a szenvedőket és elnyomottakat, **19**és hirdessem az Örökkévaló kegyelmének idejét.”

**Lukács 5:17** Az Örökkévaló ereje volt Jézussal, hogy gyógyítson.

**TÖMEGEK GYÓGYULÁSA**

**Lukács 6:19** Mindenki meg akarta érinteni Jézust, mert erő áradt belőle, és ***mindenkit meggyógyított***.

**Máté 9:35** ***Jézus meggyógyított MINDEN betegséget és erőtlenséget!***

**János 6:2** Nagy tömeg követte, mert látták a csodákat, ahogy ***a betegeket meggyógyította***.

**Máté 4:23-24** Jézus bejárta egész Galileát. Tanított a zsinagógákban, hirdette az Isten Királyságról szóló örömüzenetet, ***és meggyógyított mindenféle betegséget, és erőtlenséget*** a nép között. **24**Elterjedt a híre még Szíria egész tartományában is. Ezért hozzá vittek mindenféle beteget: epilepsziásokat, bénákat, és olyanokat, akik különböző fájdalmaktól szenvedtek, meg akikben gonosz szellem volt. ***Jézus pedig meggyógyította őket.***

**Márk 1:32-34** Naplemente után, amikor már beesteledett, Jézushoz vitték a betegeket, és azokat is, akikben gonosz szellemek laktak. **33**Az egész város összegyűlt a ház ajtaja előtt. **34*Jézus sokakat meggyógyított***, akik különféle betegségekben szenvedtek. Kiűzte a gonosz szellemeket is…

**Máté 8:16-17** ***Minden beteget meggyógyított***. Így teljesedett be, amit Ézsaiás próféta mondott: „Ő vette el gyengeségeinket, és Ő hordozta betegségeinket”.

**Lukács 4:40** Amikor lement a nap, különféle betegségekben szenvedőket hoztak Jézushoz. ***Ő a kezét rájuk tette, és mindegyiküket meggyógyította***.

**Máté 11:4-6**, **Lukács 7:18-23** Jézus ezt üzente Keresztelő Jánosnak, mint világos jele annak, hogy Ő a várt Messiás: ***a vakok látnak, a bénák járnak, a leprások megtisztulnak, a süketek hallanak, halottak támadnak föl és a szegényeknek az örömüzenetet hirdetik.*** „Boldog, aki nem kételkedik Bennem, hanem kitart mellettem!”

**Lukács 7:21** Abban az időben ***Jézus sok beteget és szenvedőt gyógyított meg különféle betegségekből***, megszabadított gonosz szellemektől, és sok vaknak is visszaadta a látását.

**Máté 12:15** Sokan követték Jézust, Ő pedig ***MINDEN beteget meggyógyított.***

**Lukács 9:11** Jézus tanítványaival volt Betsaida közelében. Amikor a sokaság ezt megtudta, utánamentek. Jézus ÖRÖMMEL FOGADTA ŐKET, Isten Királyságáról beszélt nekik és ***meggyógyította a köztük levő betegeket***.

**Márk 3:7-10** Nagy sokaság követte Jézust minden városból, területről, vidékről, mert hallották, hogy milyen hatalmas dolgokat tett. **9** Mivel nagyon sokan összegyűltek, Jézus szólt a tanítványainak, hogy készítsenek elő a számára egy bárkát, hogy az emberek ne tolongjanak körülötte. Ugyanis ***nagyon sok embert meggyógyított, ezért akik valamilyen betegségben szenvedtek, mind igyekeztek a közelébe férkőzni, hogy megérinthessék!***

**Lukács 6:17-20** Nagy sokaság jött, hogy Jézust hallgassák és meggyógyuljanak betegségeikből. Még azok is meggyógyultak, akik gonosz szellemektől szenvedtek. ***Mindenki meg akarta érinteni Jézust, mert erő áradt belőle és mindenkit meggyógyított***.

**Máté 14:14** Amikor Jézus partra szállt és látta az összegyűlt sokaságot, megsajnálta őket és ***meggyógyította a betegeiket.***

**Máté 14:35-36** Ahogy Jézus Genezáretbe érkezett, minden beteget odavittek hozzá, és kérték, hogy legalább a ruhája szélét érinthessék. ***Akik csak megérintették, mind meg is gyógyultak***.

**Márk 6:55-56** Ahol meghallották, hogy valahol Jézus megjelent, mindenhonnan odasiettek, hogy hozzá vigyék a hordágyon fekvő betegeket. Bárhová is ment - falvakba, városokba vagy tanyákra - az emberek kitették betegeiket a piactérre és könyörögtek neki, hogy legalább a ruhája szélét érinthessék. ***Akik pedig megérintették Őt, meg is gyógyultak***.

**Máté 19:2** (Jézus Galileából Júdeába ment, a Jordán folyón túlra) Nagy tömeg követte és ***Ő meggyógyította a betegeiket.***

**Máté 21:14** (Jézus épp kizavarta a kereskedőket a templomból…) Akkor ***vakok és sánták*** mentek Jézushoz a templom területén és ***Ő meggyógyította őket***.

**Máté 15:29-31** Jézus a Galileai-tó partjánál felment egy dombra és leült. Sokan jöttek hozzá, akik ***sántákat, vakokat, bénákat, süketnémákat és mindenféle más betegeket hoztak***. Letették őket Jézus lába elé, ***Ő pedig mindegyiket meggyógyította.*** Az emberek nem tudtak hová lenni a csodálkozástól, amikor látták, hogy a ***süketnémák megszólalnak, a bénák meggyógyulnak, a sánták járnak, a vakok látnak*** – és dicsőítették Izráel Istenét.

**A BÉNA EMBER GYÓGYULÁSA, A BETESDAI TÓNÁL**

**János 5:2-9, 14** Jeruzsálemben a Juh-kapunál van egy Betesda nevű vízgyűjtő medence, melyet öt oszlopcsarnok vesz körül. **3**Itt nagyon sok beteg feküdt: vakok, sánták és bénák. **5**Volt közöttük egy férfi, aki már harmincnyolc éve szenvedett valamilyen betegségben. **6**Jézus látta, hogy ott fekszik, és tudta, hogy milyen régóta beteg. Megkérdezte tőle: „Akarsz-e meggyógyulni?” **7**Az így felelt: „Uram, nincs senki, aki segítene rajtam, és bevinne a medencébe, amikor a víz felkavarodik. Mire odaérek, mindig valaki más lép be előttem.” **8**Ekkor ***Jézus ezt mondta***: „Kelj fel, fogd a hordágyadat, és menj haza!” **9*A férfi azonnal meggyógyult, felkelt, fogta a hordágyát, és elment***. Mivel ez szombaton történt, **14**Később a Templom területén Jézus találkozott ezzel a férfival, és azt mondta neki: „Látod, most visszakaptad az egészségedet, de vigyázz, többé ne vétkezz, különben valami még rosszabb történhet veled!”

**A BÉNA EMBER GYÓGYULÁSA, AKIT HORDÁGYON ERESZTETTEK LE**

**Máté 9:1-8** Ezután Jézus beszállt egy bárkába, átkelt a tavon, és a saját városába ment. **2**Ott néhányan egy béna férfit vittek hozzá hordágyon. Jézus látta azoknak a hitét, akik hordozták a beteget, ezért odafordult a bénához: „Bízzál fiam, a bűneid meg vannak bocsátva!” **3**Ezt hallotta néhány törvénytanító is, akik egymás között így tanakodtak: „Ez az ember Istent gyalázza!” **4**Mivel Jézus tudta, hogy mit gondolnak, ezt mondta nekik: „Miért gondoltok ilyen rosszat? **5**Mi könnyebb? Azt mondani, hogy meg vannak bocsátva a bűneid, vagy azt, kelj fel, és menj el? **6**Győződjetek meg róla: az Emberfia felhatalmazást kapott, hogy itt a földön megbocsássa a bűnöket.” Ekkor a beteghez fordulva ***így szólt***: „Kelj fel, fogd a hordágyat, és menj haza!” **7**Ekkor a férfi felkelt, és hazament. **8**Amikor látta ezt az összegyűlt sokaság, félelem és csodálat töltötte el őket, és dicsőítették Istent, aki ilyen nagy hatalmat adott az embernek. A **Márk 2:1-12**-ben és a **Lukács 5:17-26**-ban azt is leírja, hogy Kapernaumban Jézus házánál olyan sokan gyűltek össze, hogy már az ajtó előtt sem fértek el. Éppen Isten üzenetét hirdette, amikor négy férfi érkezett, akik egy megbénult beteget hoztak. Mivel a tömeg miatt nem tudták a beteget a közelébe vinni, kibontották a tetőt és a nyíláson engedték le a hordágyon fekvőt Jézus lába elé. A négy férfi hitét látva, Jézus megbocsátotta bűneit, majd azt mondta neki: keljen föl, fogja a hordágyát és menjen haza…

**A BÉNA KEZŰ EMBER GYÓGYULÁSA**

**Máté 12:9-14**, **Márk 3:1-6**, **Lukács 6:6-11** Jézus *szombaton* meggyógyította a béna kezű férfit. (A jobb karja volt lebénulva – a Lukács Evangéliumában). Jézus a zsinagógában azt mondta ennek a bénakarú férfinak: „Gyere, állj ide középre”. Odafordult hozzá és **annyit mondott: „Nyújtsd ki a kezed (a jobb karod)!**” Ő kinyújtotta a kezét (a jobb karját), mely azonnal meggyógyult, és éppen olyan egészséges lett, mint a másik!

**A LEPRÁS FÉRFI GYÓGYULÁSA**

**Máté 8:1-3** Miután Jézus lejött a hegyről, nagy tömeg követte. **2**Ekkor odalépett hozzá egy leprás férfi, leborult előtte, és ezt mondta: „Uram, ha akarod, te meg tudsz gyógyítani engem!” **3**Akkor ***Jézus kinyújtotta a kezét, megérintette***, és így válaszolt: „Igen, akarom! Gyógyulj meg!” Ekkor a férfiról azonnal eltűnt a lepra. A **Márk 1:40-42** szerint ***Azt mondta*** *IGEN AKAROM! GYÓGYULJ MEG!* **Ekkor** a férfiról azonnal eltűnt a lepra. A **Lukács 5:12-14**-ben azt is látjuk, hogy ***Jézus kinyújtotta a kezét, megérintette és úgy mondta***: Igen akarom, gyógyulj meg és ekkor a férfiról azonnal eltűnt a lepra!

**A VAK FÉRFI GYÓGYULÁSA SILOÁM TAVÁNÁL**

**János 9:1, 6-11** Egyszer útközben Jézus meglátott valakit, aki születésétől fogva vak volt. **6**Ezután a földre köpött, sarat készített, s azt a vak férfi szemére kente. **7**Azt mondta neki: „Menj, és mosakodj meg a Siloám-medencében!” (A „Siloám” azt jelenti: küldött.) A vak elment, megmosakodott, és amikor visszajött, már látott. **8**A szomszédai, és akik előzőleg látták őt koldulni, ezt kérdezték: „Nem ő az, aki itt szokott koldulni?” **9**Néhányan azt mondták, hogy ő az. Mások úgy gondolták, hogy nem, csak hasonlít rá. A koldus megmondta: „Én vagyok az!” **10**Ekkor ezt kérdezték tőle: „Hogyan gyógyult meg a szemed?” **11**Ő pedig így válaszolt: „Egy Jézus nevű ember sarat kent a szememre, és azt mondta: »Menj, mosakodj meg a Siloám-medencében!« Én pedig elmentem, megmosakodtam, és most látok.”

**A VAK FÉRFI GYÓGYULÁSA BETSAIDÁBAN**

**Márk 8:22-26** Azután megérkeztek Betsaidába. Ott néhányan egy vakot hoztak Jézushoz, és kérték, hogy érintse meg. **23**Jézus kézen fogva kivezette őt a faluból, majd a nyálával megkente a vak szemét, rátette a kezét, és megkérdezte: „Látsz-e valamit?” **24**A vak felnézett: „Látom az embereket, de olyanok, mintha járkáló fák lennének.” **25**Jézus ismét rátette a kezét a vak szemére. Amikor a férfi ismét felnézett, már mindent tisztán és élesen látott: teljesen meggyógyult.

**A VAK BARTIMEUS GYÓGYULÁSA**

**Márk 10: 46-52** Ezután Jerikóba mentek. Jézus, a tanítványai, meg az őket körülvevő nagy tömeg már kifelé haladt a városból, amikor egy vak koldus mellé értek, aki az út szélén ült. Bartimeusnak hívták - ez azt jelenti: Timeus fia. **47**Amikor meghallotta, hogy a názáreti Jézus megy arra, kiabálni kezdett: „Jézus, Dávid Fia, könyörülj rajtam!” **48**Sokan rászóltak, hogy maradjon csöndben, de ő annál jobban kiabált: „Dávid Fia! Könyörülj rajtam!” **49**Jézus megállt, és azt mondta: „Hívjátok ide!” Szóltak a vaknak, és így biztatták: „Bátorság! Kelj fel, mert Jézus hív!” **50**Ő még a köpenyét is ledobta magáról, felugrott, és Jézushoz sietett. **51**Jézus ezt kérdezte tőle: „Mit tegyek veled? Mit kívánsz tőlem?” „Mester, hogy újra lássak!” - válaszolt a vak. **52**Jézus erre így válaszolt: „Menj el, a hited meggyógyított.” A férfi azonnal visszanyerte a látását, és csatlakozott a Jézust kísérő csoporthoz. A **Lukács 18:35-43**-ban ***Jézus ezt mondta neki: „Láss! A hited megmentett téged” Ő pedig azonnal visszanyerte látását…***

**KÉT VAK FÉRFI GYÓGYULÁSA**

**Máté 9:27-30** Jézus továbbment onnan, és két vak férfi ment utána. Folyton ezt kiabálták: „Dávid Fia, könyörülj rajtunk!” **28**Amikor Jézus bement egy házba, követték a vakok is. Jézus megkérdezte tőlük: „Hiszitek-e, hogy meg tudom tenni, amit kértek?” „Igen, Uram!” -válaszolták. **29**Jézus megérintette a szemüket, és ezt mondta nekik: „Legyen a hitetek szerint!” **30**Ekkor helyreállt a látásuk.

**KÉT ÚJABB VAK FÉRFI GYÓGYULÁSA**

**Máté 20:29-34** Amint elhagyták Jerikó városát, nagy tömeg követte Jézust. Az út szélén két vak ült, akik meghallották, hogy Jézus megy el mellettük és kiáltozni kezdtek: „Dávid fia, Urunk, könyörülj rajtunk!” Jézus ekkor megállt, magához hívatta őket és megkérdezte tőlük: „Mit kívántok? Mit tegyek veletek?” Így feleltek: „Urunk! Nyisd meg a szemünket, hogy lássunk!” Jézus megsajnálta őket, és ***megérintette a szemüket. Abban a pillanatban meggyógyult a szemük és láttak.*** Azután követték Jézust.

**A NÉMA EMBER GYÓGYULÁSA**

**Máté 9:32-33** hoztak Jézushoz egy embert, aki néma volt, mert egy gonosz szellem lakott benne. **33**Jézus kiűzte belőle a gonosz szellemet, mire az ember megszólalt. A tömeg csodálkozva mondta: „Ilyen dolog még soha nem történt Izráelben!”

**A SÜKETNÉMA GYÓGYULÁSA**

**Márk 7:32-35** Odavittek hozzá (Jézushoz) egy férfit, aki teljesen süket volt, és beszélni is alig tudott. Kérték, hogy tegye rá a kezét, és gyógyítsa meg. **33**Jézus egy kissé távolabb vitte a tömegtől, és a fülébe dugta az ujját. Majd a megnyálazott ujjával megérintette a férfi nyelvét. **34**Ezután feltekintett az égre, felsóhajtott, és ezt mondta: „Effata!” Ez azt jelenti: „Oldódj meg!” **35**Ekkor a férfinak meggyógyult a hallása, és a nyelve is megoldódott: rendesen tudott beszélni.

**A VÉRFOLYÁSOS ASSZONY GYÓGYULÁSA**

**Máté 9:20-22** Eközben egy asszony Jézus közelébe férkőzött, és hátulról megérintette a ruhája szélét. Ezt mondta magában: „Ha csak ruháját megérinthetem, meggyógyulok.” Ez az asszony ugyanis már tizenkét éve olyan betegségben szenvedett, amely állandó vérzéssel járt. **22**Jézus hátrafordult, ránézett az asszonyra, és ***ezt mondta***: „Bízzál, leányom: mivel hittél, meggyógyultál!” Abban a pillanatban az asszony meggyógyult. A **Márk 5:25-34** szerint amikor ***az asszony hittel megérintette Jézust***, Jézus megérezte, hogy erő áradt ki belőle! Azt mondta az asszonynak: „Leányom, ***a hited megmentett téged***. Menj békével és légy egészséges!” A **Lukács 8:43-48**-ban azt látjuk, hogy ***csupán a Jézus ruháján lévő rojtokat érintette az asszony***… de a hite volt, ami meggyógyította – Jézusból erő áradt!

**A GÖRNYEDT HÁTÚ ASSZONY GYÓGYULÁSA**

**Lukács 13:10-13** Egyszer Jézus a zsinagógában tanított szombaton. **11**Volt ott egy asszony, aki már tizennyolc éve beteg volt a benne lakó gonosz szellem miatt. Egészen összegörnyedt, és nem tudott felegyenesedni. **12**Amikor Jézus meglátta, magához hívta, és megszólította: „Asszony, megszabadultál az erőtlenségtől!” **13*Rátette a kezét, mire az asszony azonnal felegyenesedett***, és Istent dicsérte.

**VÍZKÓROS (azaz ÖDÉMÁS) BETEG GYÓGYULÁSA**

**Lukács 14: 1-4** Egyik szombaton Jézus vendégségbe ment a farizeusok egyik vezetőjének házába. Akik ott voltak, mind figyelték őt. **2**Egyszer csak egy vízkóros beteg állt meg előtte… **4** ***Ekkor Jézus megérintette a beteget, meggyógyította***, majd elküldte.

**A LEVÁGOTT FÜLÜ KATONA GYÓGYULÁSA**

**Lukács 22:50-51** Valamelyik apostol rá is vágott a főpap szolgájára, és levágta a jobb fülét. **51**De Jézus rászólt arra, akinél a kard volt: „Állj meg! Hagyd abba!” Azután ***megérintette a szolga fülét, és meggyógyította***.

**A KIRÁLYI TISZTVISELŐ FIÁNAK GYÓGYULÁSA**

**János 4:46-53** Azután Jézus újra a galileai Kánába ment, ahol korábban a vizet borrá változtatta. Élt Kapernaumban egy magas rangú királyi tisztviselő, akinek a fia beteg volt. **47**Amikor meghallotta, hogy Jézus Júdeából Galileába érkezett, eljött hozzá. Kérte, hogy menjen vele, és gyógyítsa meg a fiát, aki már haldoklott. **48**Jézus azt felelte: „Ha nem láttok jeleket és csodákat, nem hisztek.” **49**De a királyi tisztviselő kérlelte: „Uram, gyere velem, mielőtt még meghalna a gyermekem!” **50**Jézus ezt mondta: „Menj csak haza, a fiad élni fog!” Ő pedig hitt Jézus szavának, és hazament. **51**Útközben találkozott a szolgáival, akik azzal a hírrel jöttek elé, hogy a fia már jobban van. **52**Megkérdezte őket, mikor lett jobban a gyermek. Azok mondták, hogy előző nap délután egy órakor múlt el a láza. **53**Az apa visszaemlékezett arra, hogy Jézus pontosan abban az órában mondta neki: „A fiad élni fog!” - és hitt Jézusban az egész családjával együtt.

**PÉTER ANYÓSÁNAK GYÓGYULÁSA**

**Máté 8:14-15** Egyszer Jézus Péter házába érkezett és látta, hogy Péter anyósa lázas és betegen fekszik. ***Jézus megfogta a beteg kezét***, akinek azonnal elmúlt a láza. Föl is kelt az asszony és megvendégelte Jézust. A **Márk 1:31** szerint Jézus ***odalépett a beteghez, megfogta a kezét és lábra állította***. Az asszonynak elmúlt a láza, felkelt és megvendégelte őket. A **Lukács 4:38-39** annyit ír, hogy ***Jézus ráparancsolt a lázra***, amely azonnal el is hagyta a beteget.

**A SZÁZADOS SZOLGÁJÁNAK GYÓGYULÁSA**

**Máté 8:5-10, 13** Amikor Jézus Kapernaumba ért, egy római százados lépett hozzá, és így könyörögött: **6**„Uram, a szolgám megbénult, otthon fekszik, és nagy fájdalmai vannak.” „Megyek, és meggyógyítom” - válaszolta Jézus. **8**A százados azonban így felelt: „Uram, nem vagyok rá méltó, hogy a házamba jöjj. Elég, ha szólsz egy szót, és meggyógyul a szolgám. **9**A feletteseimnek vagyok alárendelve, s ők felhatalmaztak arra, hogy a katonáimnak parancsoljak. Ha azt mondom az egyiknek: »Menj el!« - az el is megy. Vagy, ha szólok a másiknak: »Gyere ide!« - az odajön hozzám. És ha azt mondom a szolgámnak: »Tedd meg ezt!« - az meg is teszi.” **10**Ezen a válaszon Jézus nagyon elcsodálkozott, és ezt mondta azoknak, akik őt követték: „Igazán mondom nektek: egész Izráelben nem találtam ilyen nagy hitet senkiben. **13**Majd a századoshoz fordult: „Menj haza nyugodtan! Legyen meg, amit kértél, a te hited szerint!” Ezzel egy időben a százados szolgája valóban meggyógyult. A **Lukács 7:1-10** szerint a százados szolgája béna volt és nagy fájdalmakban volt, halálos beteg volt. A százados azt mondta: Jézus, **csak szólj egy szót** és meggyógyul az én szolgám – még akkor meg is gyógyult a szolgája a százados hite miatt, amin még Jézus maga is elcsodálkozott, mert egész Izráelben nem talált ilyen hitet! (Mire a küldöttek hazaértek, már gyógyulva találták a szolgát, akit a százados nagyon kedvelt.)

**A KÁNAÁNI ASSZONY LÁNYÁNAK GYÓGYULÁSA**

**Máté 15:21-28** Azután Jézus továbbment onnan Tírusz és Szidón vidékére. **22**Ekkor egy kánaáni asszony jött oda hozzá, aki azon a vidéken lakott. Folyvást így kiáltozott: „Uram, Dávid Fia, könyörülj rajtam! A leányomat kegyetlenül gyötri egy gonosz szellem!” **23**Jézus azonban nem válaszolt neki. Ekkor a tanítványai hozzá fordultak: „Kérünk, küldd el ezt az asszonyt! Utánunk jön, és szüntelen kiáltozik!” **24**Jézus így válaszolt: „Az Atya engem csak Izráel népének elveszett juhaihoz küldött.” **25**Az asszony ekkor Jézus elé lépett, leborult előtte, és így kérlelte: „Uram, segíts rajtam!” **26**Jézus így válaszolt: „Nem helyes, ha elvesszük a gyerekektől a kenyeret, és a kutyáknak dobjuk.” **27**„Igazad van, Uram! - válaszolt az asszony. - De még a kutyáknak is jut valami maradék a gazdájuk asztaláról.” **28**Erre Jézus így felelt: „Asszony, milyen nagy hited van! Legyen úgy, ahogy kívánod!” - és abban az órában meggyógyult az asszony leánya. A **Márk 7:24-30** -ban az asszony így válaszolt: Igen Uram, de még az asztal alatt levő kutyák is ehetnek a gyermekektől lehulló morzsákból. Mivel így válaszoltál –felelte Jézus- menj csak nyugodtan haza! A gonosz szellem már kiment a lányodból. Ő pedig hazamenve látta, hogy gyermeke az ágyon fekszik és valóban kiment belőle a gonosz szellem.

**JÉZUS MÉG SOK CSODÁT TETT, ÉS TESZ MA IS!**

**János 20:30-31** Jézus nagyon sok csodát tett a tanítványai szeme láttára. Ezek közül azonban sok nincs leírva ebben a könyvben. **31**Amelyek viszont le vannak írva, azokat éppen azért jegyezték fel a számotokra, hogy higgyétek, hogy Jézus a Messiás, az Isten Fia, s hogy a benne való hit által életetek legyen a nevében.